Autostrada Craiova-Filiași devine realitate. Guvernul Ciolacu a aprobat încă 100 km de drum de mare viteză
Două obiective prevăzute în cadrul Programului Investițional 2021-2030 au primit aprobarea Guvernului condus de Marcel Ciolacu. Pentru acestea, este alocată suma totală de 16,53 miliarde de lei.
Au fost aprobati indicatorii tehnico-economici pentru Autostrada Craiova-Filiași și pentru Drumul Expres Filiași-Târgu Jiu. Aceste proiecte sunt finanțate cu peste 3,2 miliarde de euro, din fonduri europene și de la bugetul de stat.
Cei 51,5 kilometri de autostradă și cei 59 de kilometri de drum expres, care completează proiectele în curs de desfășurare inițiate de PSD, vor contribui la îmbunătățirea eficienței tehnico-economice a rețelei de transport din România, dublând viteza de deplasare între două orașe importante din Vestul țării.
În prezent, călătorii care doresc să meargă de la Craiova la Târgu Jiu pe DN6 petrec aproape două ore pe șosea. Pe noua rută de mare viteză, timpul de călătorie va fi redus la jumătate.
Ruta de mare viteză Craiova – Târgu Jiu
Construcția acestui drum de mare viteză, care traversează județele Dolj și Gorj, este finanțată prin intermediul Programului Transport (PT) 2021-2027. Prin ruta de mare viteză care va lega Craiova de Târgu Jiu, precum și prin tronsoanele București – Alexandria și Pitești-Craiova (DX 12, via A1), PSD sprijină dezvoltarea județelor Teleorman, Olt, Dolj și Gorj.
Conform proiectului, vor fi construite:
- 25 de poduri;
- 41 de pasaje;
- 13 viaducte;
- 50 de structuri casetate;
- un ecoduct pentru a facilita traversarea sigură a animalelor sălbatice;
- 12 parcări de scurtă durată;
- 6 spații de servicii și 9 noduri rutiere;
- 3 centre de întreținere și coordonare.
Este de remarcat că lucrările secundare asociate proiectului se vor desfășura pe o suprafață totală estimată de 1.316 hectare, iar Agenția Națională pentru Protecția Mediului s-a asigurat că acestea nu vor avea un impact negativ asupra mediului înconjurător. Traseul străbate teritoriul județului Dolj pe o distanță de 47,3 km și județul Gorj pe o lungime de 62,7 km.
Autostrada Craiova–Filiași și drumul expres Filiași–Târgu Jiu vor trece prin teritoriile a 19 unități administrativ-teritoriale din cele două județe.
Progrese privind infrastructura din România
Premierul Marcel Ciolacu a declarat la începutul ședinței de Guvern de joi, 28 martie, că se noi pași pentru avansarea infrastructurii din România.
"Aprobăm azi indicatorii unor noi investiții majore în infrastructura rutieră. Este vorba despre autostrada Craiova-Filiași și Drumul Expres Filiași-Târgu Jiu.
Sunt convins că putem trece cât mai repede la proiectare și construcție, sunt 51,5 kilometri de autostradă și 59 de kilometri de drum expres. Este o investiție de peste 3,2 miliarde de euro din bani europeni și de la buget", a declarat el.
Mai multe puteți citi aici.